Projekts

LATVIJAS REPUBLIKAS MINISTRU KABINETS

20\_\_.gada \_\_\_\_\_\_\_\_\_\_\_\_\_\_\_ Noteikumi Nr.

Rīgā (prot. Nr. .§)

**[Noteikumi par speciālo radiolīdzekļu izmantošanas kārtību un tehniskajām prasībām to darbībai](http://likumi.lv/doc.php?id=225274)**

Izdoti saskaņā ar [Elektronisko sakaru likuma](https://likumi.lv/ta/id/96611-elektronisko-sakaru-likums)

[58. panta](https://likumi.lv/ta/id/96611-elektronisko-sakaru-likums#p54) otro daļu

**I. Vispārīgais jautājums**

1. Noteikumi nosaka speciālo radiolīdzekļu izmantošanas kārtību, tehniskās prasības speciālo radiolīdzekļu darbībai un elektromagnētiskā izstarojuma ierobežošanai, objektus un gadījumus, kuros valsts aizsardzības un drošības vajadzībām var izmantot speciālos radiolīdzekļus nevēlamu radiosakaru pārtraukšanai.

**II. Speciālo radiolīdzekļu izmantošanas pamatprasības un kārtība**

2. Speciālo radiolīdzekļu izmantošana nedrīkst apdraudēt cilvēku dzīvību, veselību un radīt personām materiālu kaitējumu.

3. Speciālo radiolīdzekļu izmantošanas apjoms un intensitāte nevēlamu radiosakaru pārtraukšanai nedrīkst pārsniegt attiecīgajam valsts drošības apdraudējuma veidam un bīstamības pakāpei nepieciešamo apmēru.

4. Speciālo radiolīdzekļu izmantošana var būt īslaicīga (uz laiku līdz trim diennaktīm) vai pastāvīga.

5. Īslaicīgu speciālo radiolīdzekļu izmantošanu nosaka un par to atbild:

5.1. valsts drošības iestādes ([Satversmes](https://likumi.lv/ta/id/57980-latvijas-republikas-satversme) aizsardzības birojs, Militārās izlūkošanas un drošības dienests, Valsts drošības dienests) un Nacionālo bruņoto spēku Militārā policija – lai nodrošinātu augsta ranga amatpersonu drošību ierobežotās pasākumu norises vietās, eskortēšanas maršrutos vai citās nepieciešamajās vietās un novērstu terorisma vai diversijas aktus, kā arī lai nodrošinātu drošību tādu pasākumu norises vietās, kuros nepieciešams paaugstināts drošības līmenis;

5.2. Nacionālie bruņotie spēki – lai novērstu un pārvarētu valsts apdraudējuma situācijas.

6. Īslaicīgu speciālā radiolīdzekļa izmantošanu pasākumā, kurā nepieciešams paaugstināts drošības līmenis, organizē tā, lai tas radītu pēc iespējas mazāk radiotraucējumu ārpus pasākuma norises vietas. Pirms speciālā radiolīdzekļa izmantošanas valsts drošības iestādes un Nacionālo bruņoto spēku Militārā policija izvērtē pasākuma norises nodrošināšanai nepieciešamo speciālā radiolīdzekļa izmantošanas laiku un izvietojumu pasākuma norises vietā, kā arī nepieciešamos speciālā radiolīdzekļa tehniskos parametrus (frekvenču josla, signāla jaudas līmenis).

7. Pastāvīga speciālo radiolīdzekļu izmantošana atļauta ieslodzījuma vietās un Valsts policijas īslaicīgās aizturēšanas vietās. To nodrošina attiecīgi Ieslodzījuma vietu pārvalde vai Valsts policija pēc tam, kad valsts akciju sabiedrībā "Elektroniskie sakari" saņemts pozitīvs atzinums par elektromagnētiskās saderības novērtēšanu speciālā radiolīdzekļa izmantošanai (turpmāk – atzinums).

8. Pastāvīga speciālā radiolīdzekļa izmantošana nedrīkst radīt kaitīgus radiotraucējumus ārpus ieslodzījuma vietām un Valsts policijas īslaicīgās aizturēšanas vietām.

9. Pastāvīga speciālā radiolīdzekļa izmantošana nedrīkst radīt kaitīgus radiotraucējumus ārpus frekvenču joslām, kurās ir atļauta speciālā radiolīdzekļa darbība.

10. Lai saņemtu atzinumu speciālā radiolīdzekļa izmantošanai, valsts akciju sabiedrībā "Elektroniskie sakari" iesniedz atzinuma pieprasījumu (turpmāk – pieprasījums). Pieprasījumam pievieno:

10.1. rīkojuma norakstu vai citu dokumentu par amatpersonu, kura ir atbildīga par speciālā radiolīdzekļa izmantošanu;

10.2. pilnvaru (ja jautājumus kārto pilnvarotā persona);

10.3. informāciju par speciālā radiolīdzekļa veidu, tipu, modeli, komplektāciju un izgatavotāju;

10.4. informāciju par plānoto darba frekvenču joslu;

10.5. speciālā radiolīdzekļa un tā izmantošanas vietas aprakstu;

10.6. informāciju par plānoto speciālā radiolīdzekļa izstarotās jaudas līmeni;

10.7. informāciju par antenas maksimālā izstarojuma azimutu;

10.8. informāciju par virziena diagrammas galvenā maksimuma platumu horizontālajā un vertikālajā plaknē –3 dB līmenī;

10.9. informāciju par plānoto datumu, kurā tiks uzsākta speciālā radiolīdzekļa izmantošana;

10.10. ražotāja noteiktos speciālā radiolīdzekļa uzstādīšanas un izmantošanas nosacījumus un darbības aprakstu;

10.11. informāciju par jaudas regulēšanas diapazonu, ja jauda ir regulējama;

10.12. informāciju par ārpusjoslas izstarojumu līmeni;

10.13. informāciju par normatīvajiem aktiem un tehniskajām specifikācijām, kurās noteiktajām prasībām atbilst speciālais radiolīdzeklis un saskaņā ar kurām veikti speciālā radiolīdzekļa parametru mērījumi;

10.14. pēc valsts akciju sabiedrības "Elektroniskie sakari" pieprasījuma – citu informāciju, kas saistīta ar speciālā radiolīdzekļa izmantošanu.

11. Par pieprasījumā iekļauto tehnisko parametru atbilstību šo noteikumu prasībām atbild pieprasījuma iesniedzējs.

12. Valsts akciju sabiedrība "Elektroniskie sakari" izskata pieprasījumu viena mēneša laikā pēc tā saņemšanas. Šo termiņu var pagarināt, rakstiski informējot pieprasījuma iesniedzēju par pieprasījuma izskatīšanas termiņa pagarinājuma iemesliem.

13. Izskatot pieprasījumu, valsts akciju sabiedrība "Elektroniskie sakari" veic atzinuma sniegšanai nepieciešamos elektromagnētiskās saderības mērījumus.

14. Pirms atzinuma saņemšanas speciālo radiolīdzekli atļauts ieslēgt tikai mērījumu veikšanai pēc valsts akciju sabiedrības "Elektroniskie sakari" pieprasījuma.

15. Valsts akciju sabiedrība "Elektroniskie sakari" izskata pieprasījumu, izvērtē elektromagnētiskās saderības mērījumu rezultātus un, ja elektromagnētiskās saderības nosacījumi ir izpildīti, sniedz pozitīvu atzinumu. Ja konstatētas nepilnības, valsts akciju sabiedrība "Elektroniskie sakari" atsaka speciālā radiolīdzekļa izmantošanas uzsākšanu līdz nepilnību novēršanai.

16. Pēc speciālā radiolīdzekļa izmantošanas uzsākšanas valsts akciju sabiedrība "Elektroniskie sakari", ja nepieciešams, veic atkārtotus elektromagnētiskās saderības mērījumus.

17. Pieprasījuma izskatīšana un elektromagnētiskās saderības pārbaudes un mērījumi ir valsts akciju sabiedrības "Elektroniskie sakari" maksas pakalpojumi.

18. Pēc pozitīva atzinuma sniegšanas valsts akciju sabiedrība "Elektroniskie sakari" par to rakstiski paziņo atzinumā minētajās frekvenču joslās strādājošajiem publisko elektronisko sakaru tīklu operatoriem, norādot speciālā radiolīdzekļa izmantošanas vietu un atļautās frekvenču joslas.

19. Par speciālo radiolīdzekļu izmantošanas atbilstību šo noteikumu prasībām atbild attiecīgi Ieslodzījuma vietu pārvalde vai Valsts policija.

20. Speciālā radiolīdzekļa izmantošanu pārtrauc, ja:

20.1. nav izpildītas šo noteikumu [2.](https://likumi.lv/ta/id/225274#p2), [8.](https://likumi.lv/ta/id/225274#p7)vai [9.punktā](https://likumi.lv/ta/id/225274#p8) minētās prasības;

20.2. nav izpildītas šo noteikumu[III nodaļā](https://likumi.lv/ta/id/225274#n3) minētās prasības.

21. Ja valsts akciju sabiedrība "Elektroniskie sakari", pārbaudot pieteikumu par kaitīgajiem radiotraucējumiem radio un televīzijas programmu uztveršanā vai citu radiosakaru darbībā ārpus ieslodzījuma vietām vai Valsts policijas īslaicīgās aizturēšanas vietām, konstatē, ka radiotraucējumu avots ir speciālais radiolīdzeklis, tā pieņem lēmumu par speciālā radiolīdzekļa darbības pārtraukšanu līdz radiotraucējumu novēršanai.

22. Ja radiosakari tiek ierobežoti, Ieslodzījuma vietu pārvalde vai Valsts policija nodrošina, lai attiecīgajā teritorijā tiktu izvietota attiecīga paskaidrojoša informācija.

**III. Tehniskās prasības pastāvīgai speciālo radiolīdzekļu darbībai**

23. Pastāvīgu speciālo radiolīdzekļu izmantošanu drīkst noteikt tikai šajā punktā minētajās frekvenču joslās, un speciālo radiolīdzekļu radītais traucējošā signāla jaudas līmenis (PSRL), mērot ar 0 dBi pastiprinājuma antenu un savienojošo kabeli ar 0 dB vājinājumu, ārpus ieslodzījuma vietas un Valsts policijas īslaicīgās aizturēšanas vietas teritorijas nedrīkst pārsniegt šādas vērtības:

|  |  |  |  |  |
| --- | --- | --- | --- | --- |
| Nr. p. k. | Radiosakaru sistēma | Frekvenču joslas (MHz) | PSRL (dBm) | Mērījumu josla (MHz) |
| 1. | IMT | 460–467,5 | –105 | 1,25 |
| 2. | GSM | 921–925925–9601805–1880 | –106 | 0,2 |
| 3. | LTE/UMTS | 791–821925–9601805–18802110–2170 | –110 | 5 |
| 4. | DECT | 1880–1900 | –95 | 1,2 |
| 5. | IMT | 2300–2370 | –110 | 5 |
| 6. | RLAN | 2400–2483,5 | –95 | 20 |
| 7. | IMT | 2570–2690 | –110 | 5 |
| 8. | BWA/IMT | 3400–3800 | –110 | 5 |
| 9. | RLAN | 5150–53505470–5725 | –93 | 20 |

24. Ja šo noteikumu [23.punktā](https://likumi.lv/ta/id/225274#p22) minētajās frekvenču joslās darbojas vairākas radiosakaru sistēmas, piemēro izmantotajām radiosakaru sistēmām atbilstošu PSRL vērtību ar augstākām prasībām.

25. Speciālā radiolīdzekļa jaudas līmenis ārpus frekvenču joslām, kurās paredzēta speciālā radiolīdzekļa darbība, nedrīkst pārsniegt šādas normas:

|  |  |  |  |
| --- | --- | --- | --- |
| Nr. p. k. | Frekvences, kurās veic mērījumus | Maksimāli pieļaujamā jauda | Mērījumu josla |
| 1. | 30 MHz līdz 1000 MHz | –36 dBm | 100 kHz |
| 2. | 1 GHz līdz F x 5, kur F ir speciālā radiolīdzekļa augstākā frekvence, kurā paredzēta tā darbība | –30 dBm | 1 MHz |

26. Traucējumu spriegumam uz speciālā radiolīdzekļa līdzstrāvas barošanas spailēm (piemēro, ja barošanas kabeļa garums pārsniedz trīs metrus) un maiņstrāvas barošanas spailēm jāatbilst šādām normām:

|  |  |  |  |  |
| --- | --- | --- | --- | --- |
| Nr. p. k. | Frekvences, kurās veic mērījumus | Maksimāli pieļaujamais kvazigalotnes līmenis dB (μV) | Maksimāli pieļaujamais vidējais līmenis dB (μV) | Mērījumu josla (kHz) |
| 1. | 0,15–0,5 MHz | 66–56(līmenis samazinās lineāri, logaritmiski palielinoties frekvencei) | 56–46(līmenis samazinās lineāri, logaritmiski palielinoties frekvencei) | 9 |
| 2. | 0,5–5 MHz | 56 | 46 | 9 |
| 3. | 5–30 MHz | 60 | 50 | 9 |

27. Speciālā radiolīdzekļa izstarojumiem frekvencēs no 30 MHz līdz 6 GHz (izņemot frekvences, kurās paredzēta speciālā radiolīdzekļa darbība) 10 m (30–1000 MHz) un 3 m (1–6 GHz) attālumā jāatbilst šādām normām:

|  |  |  |  |  |  |
| --- | --- | --- | --- | --- | --- |
| Nr. p. k. | Frekvences, kurās veic mērījumus | Maksimāli pieļaujamais kvazigalotnes līmenis dB (μV/m) | Maksimāli pieļaujamais vidējais līmenis dB (μV/m) | Maksimāli pieļaujamais galotnes līmenisdB (μV/m) | Mērījumu josla (kHz) |
| 1. | 30–230 MHz | 30 | – | – | 120 |
| 2. | 230–1000 MHz | 37 | – | – | 120 |
| 3. | 1–3 GHz | – | 50 | 70 | 1000 |
| 4. | 3–6 GHz | – | 54 | 74 | 1000 |
| Piezīme. Ja speciālā radiolīdzekļa raidītāja frekvence ir zemāka par  500 MHz, mērījumus veic tikai līdz 2 GHz frekvencei. Ja speciālā radiolīdzekļa raidītāja frekvence ir zemāka par  1 GHz, mērījumus veic tikai līdz 5 GHz frekvencei. Ja speciālā radiolīdzekļa raidītāja frekvence (F) ir augstāka par 1 GHz, mērījumus veic tikai līdz F x 5 GHz vai 6 GHz frekvencei. |

28. Speciālā radiolīdzekļa atbilstību šo noteikumu 25., 26. un 27.  [punktā](https://likumi.lv/ta/id/225274#p26) minētajām prasībām novērtē, veicot pārbaudes saskaņā ar metodiku, kas atbilst Starptautiskās telesakaru savienības (ITU) vai Eiropas Pasta un telesakaru administrāciju konferences (CEPT) rekomendācijām, vai Eiropas Elektrotehniskās standartizācijas komitejas (CENELEC) standartiem.

Ministru prezidents A.K.Kariņš

Satiksmes ministrs T.Linkaits

Iesniedzējs: satiksmes ministrs T.Linkaits

Vīza: Valsts sekretāra vietā -

valsts sekretāra vietniece L.Austrupe